Bruttokansantuote kasvoi heinä–syyskuussa 1,1 prosenttia edellisestä vuosineljänneksestä. Viime vuoden vastaavaan aikaan verrattuna kasvua oli 3,6 prosenttia.

Kausitasoitetun bruttokansantuotteen ennakoidaan nousseen 1,1 prosenttia edellisestä vuosineljänneksestä. Viime vuoden vastaavaan aikaan verrattuna bkt kasvoi 3,6 prosenttia, Tilastokeskus kertoo.

Kansantalouden työpäiväkorjattu tuotanto kasvoi syyskuussa 3,8 prosenttia viime vuoden vastaavasta ajasta, Tilastokeskus kertoo tiedotteessaan.

Kausitasoitettu tuotanto kasvoi 0,5 prosenttia syyskuussa edelliskuukaudesta.

Tilastokeskus korjasi myös elokuun lukuja ylöspäin. Elokuun työpäiväkorjattu tuotanto nousi tarkentuneiden tietojen mukaan 3,7 prosenttia vuodentakaisesta, kun aiemman arvion mukaan tuotanto olisi kasvanut 2,7 prosenttia.

Työpäiväkorjattuna alkutuotanto vahvistui kaksi prosenttia ja jalostus kolme prosenttia vuodentakaisesta. Palvelut kasvoivat neljä prosenttia.

Alkutuotannolla tarkoitetaan maa-, riista-, metsä- ja kalataloutta. Jalostus sisältää teollisuuden ja rakentamisen. Palvelut sisältää kaupan, majoitus- ja ravitsemistoiminnan, liikenteen, liike-elämän palvelut sekä kiinteistö-, vuokraus- ja tutkimuspalvelut, rahoitus- ja vakuutustoiminnan ja julkiset palvelut.